Música i teatre per al cap de setmana en el Ressona
18 d’agost 2017

![](/media/cg1pvdre/35_c_fil_darena_01.jpg)

El festival de música i teatre Ressona continua l’activitat gratuïta este cap de setmana amb la posada en escena de l'espectacle musical _Tumba Swing (Blues OneManBand Rock&Roll)_ i l'obra, per a tots els públics, _La Sal que ens ha partit_ de la companyia femenina valenciana Fil d’Arena.

L'actuació musical tindrà lloc en la pujada al Castell a partir de les 20 hores. L'obra teatral de Fil d’Arena, una proposta en la qual s'uneixen dansa, teatre i escenografia practicable, es posarà en escena en l'escenari del Off Romà als peus del Teatre Romà a les 21 hores.

Co-dirigida per Luis Meliá i Fil d’Arena i interpretada per Isabel Abril, Irene Ballester, Clara Crespo i Roseta Plasencia, _La Sal que ens ha partit_ naix de la trobada de l'herència i la història, del record i de les notícies d'actualitat, segons expliquen les seues autores. Les quatre intèrprets passen per la seua pell la migració universal, en una proposta on dansa, teatre i escenografia practicable conviuen per a oferir una reflexió sobre el viatge que comença però mai sabem com o quan acabarà. L'obra és una mirada a una crisi humanitària que acosta l'espectador a un conflicte que veiem deshumanitzat a través de la pressió mediàtica dels mitjans de comunicació generalistes.

L'Ajuntament de Sagunt i el col·lectiu de promoció cultural Sagunt Reviu organitzen la iniciativa cultural Ressona que comprén esdeveniments teatrals i musicals complementaris a la programació oficial de Sagunt a Escena. Es tracta d'actuacions gratuïtes que es repartixen entre la pujada al Castell i l'escenari de l’Off Romà, durant el mes d'agost fins a la clausura de Sagunt a Escena.

En l'organització de Ressona participen les regidories de Cultura, Turisme, Joventut, Festes i Igualtat de l'Ajuntament de Sagunt, amb la col·laboració del Institut Valencià de Cultura i la Agència Valenciana de Turisme, de la Generalitat Valenciana.

![](/media/gvblumzx/35_c_fil_darena_02.jpg)![](/media/rvhhrfys/35_c_fil_darena_03.jpg) 

*   [](http://www.facebook.com/sharer.php?u=https://aytosagunto.es/va/actualitat/musica-i-teatre-per-al-cap-de-setmana-en-el-ressona/ "Facebook")
*   [](http://twitter.com/share?url=https://aytosagunto.es/va/actualitat/musica-i-teatre-per-al-cap-de-setmana-en-el-ressona/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/musica-i-teatre-per-al-cap-de-setmana-en-el-ressona/ "Linked In")
*   [](mailto:?body=https://aytosagunto.es/va/actualitat/musica-i-teatre-per-al-cap-de-setmana-en-el-ressona/)